See ettevõte aga vajas raha, mida ei olnud. Kahe pensi viisi  koguti ja korjati seda. Avaldati ter­velt 22 üleskutset, käidi koos, peeti nõu ja selgitati. Asja rahulikule arenemisele oli takistuseks hädaga üles-piitsutatud poliitilised kired. Suurem hulk ei lootnud säärasest väikesest asjast mingit abi, pealegi et senised kogemused selles asjas olid kurvad, ka seal, kus rikkad heategijad terve ettevõtte oma rahaga käima panid. Mida võisid nemad - nälginud töölised ise siin teha?! Aga algatajad olid oma asjas kindlad. Nemad nägid eelmiste katsete nurjumist just selles, et  need olid alga­tatud teiste, mitte osaliste eneste poolt. Need olid olnud enam heategevad hoolekandeasutised kui koope­ratiivid. Kangrud aga tahtsid asja toime viia ise, oma abiga. Teistelt moraalsetki tuge leidmata, ajasid nad oma asja tasapisi, ettevaatlikult, pikkamisi. Suure vae­vaga said nad lõpuks kokku 1 £. mehe kohta, mis oli ka ettenähtud osamaksu määr, seega kogusummas 28 £. Meie rahas praegu oleks see ligemale 500 kr. (475,2).